Munisipaliteit te blameer vir afgebrande skole, sê DAArgieffoto Dr Tutu Faleni, die Demokratiese Alliansie (DA) se provinsiale onderwyswoordvoerder, het gesê die gemeenskap het tot gewelddadige betogings oorgegaan uit moedeloosheid oor die tekort aan basiese munisipale dienste. Maroela Media het vroeër berig drie skole en ŉ kliniek is tydens die betogings afgebrand. Volgens Faleni is ŉ vierde skool ook intussen deur ŉ brand verwoes. “Meer as 1 000 leerders het nou geen heenkome nie en dit sluit matrikulante in wat binne ŉ paar weke met hul finale eksamens begin,” het hy gesê. “Die DA veroordeel enige vorm van geweld,en ons is baie bekommerd dat gemeenskappe so drasties optree om hul boodskap oor te dra aan die plaaslike regering, wat bloot sy rug draai op die gemeenskappe wat ly.” Volgens Faleni het Supra Mahumapelo, die premier, Vrydag tydens sy besoek aan die gemeenskap belowe dat hule besware aandag sal geniet. “Die DA sal seker maak dat die premier sy belofte nakom. Die party sal ook skryf aan Wendy Matsemela, die LUR van onderwys, om dadelik ‘n alternatiewe leeromgewing vir die skoliere te skep wie se klaskamers afgebrand het,” het Faleni gesê. “Ons sal deurentyd die onderrig- en leersituasie by die beplande matriekkamp monitor om te verseker dat die Graad 12-leerders die nodige onderrig en ondersteuning kry om hul finale eksamens suksesvol te voltooi.”